Ο Παπανδρέου στον Λευκό Οίκο αποδέχεται Αμερικανικά εύσημα για την Ελλάδα
Δηλώσεις του Πρωθυπουργού μετά από συνάντηση με τον Αντιπρόεδρο των ΗΠΑ Τζο Μπάϊντεν
Ο Πρωθυπουργός Γιώργος Παπανδρέου βρίσκεται την ώρα αυτή στο Αμερικανικό Κογκρέσο για διαδοχικές συνομιλίες με τον Πρόεδρο της Γερουσιαστικής Επιτροπής Εξωτερικών Υποθέσεων John Kerry και τον Πρόεδρο της Επιτροπής Οικονομικών Γερουσιαστή Max Baucus. Προηγουμένως επισκέφθηκε τον Λευκό Οίκο όπου είχε συνομιλίες με τον Αντιπρόεδρο των Ηνωμένων Πολιτειών Joe Biden. Η συνάντηση Biden-Παπανδρέου έγινε μέσα σε μια εγκάρδια ατμόσφαιρα και κράτησε περισσότερο από ότι αναμένονταν. Ο Αμερικανός Αντιπρόεδρος εξήρε την Ελλάδα για τον τρόπο με τον οποίο χειρίζεται την οικονομική της κρίση. Κατά την έξοδό του από τον Λευκό Οίκο ο Πρωθυπουργός Παπανδρέου ευχαρίστησε την Αμερικανική κυβέρνηση και ιδιαίτερα τον Πρόεδρο Obama και τον Αντιπρόεδρο Biden για την συνεχή υποστήριξη που παρέχουν στην Ελλάδα και τον Ελληνικό λαό στην προσπάθεια για βελτίωση της Ελληνικής οικονομικής κατάστασης. Στο σημείο αυτό ευχαρίστησε τον κ.Biden και για τα εύσημα που του απέδωσε όταν δήλωσε ότι «η Ελλάδα βρίσκεται στον σωστό δρόμο». Μιλώντας σε δημοσιογράφους στον προαύλιο του Λευκού Οίκου ο κύριος Παπανδρέου είπε ότι συζήτησε επίσης με τον κ. Biden το Μεσοανατολικό. Σε σχέση με αυτό εξέφρασε την επιθυμία της Ελλάδας να συμβάλει στις προσπάθειες για την επίλυσή του. Είπε ότι οι νέες συνομιλίες για το Μεσοανατολικό που ξεκίνησαν προ ημερών στην Ουάσιγκτον δεν πρέπει να αφεθεί να εξελιχθούν σε μια ακόμη χαμένη ευκαιρία. Επιδιώκεται μέσω των συνομιλιών αυτών η δημιουργία ανεξάρτητου Παλαιστινιακού κράτους και ένα Ισραήλ το οποίο να νοιώθει ασφαλές στην περιοχή που βρίσκεται. Ο κύριος Παπανδρέου έκανε ιδιαίτερη αναφορά στην πρόσφατη επίσκεψή του στην Μέση Ανατολή καθώς επίσης και στις επαφές που διατηρεί με τον Πρόεδρο Αμπάς και τον Πρωθυπουργό Νετανιάχου, τονίζοντας ότι η Ελλάδα θα κάνει ότι μπορεί για να πετύχουν οι συνομιλίες Ισραήλ-Παλαιστινίων. Ο Έλληνας Πρωθυπουργός ενημέρωσε τον Αμερικανό Αντιπρόεδρο και για την συνάντηση που είχε την Δευτέρα στην Νέα Υόρκη με τον Πρόεδρο του Ιράν Αχμαντινετζάντ. Στην συνάντηση εκείνη, όπως είπε, εξετάστηκαν τα θέματα των πυρηνικών όπλων και της ειρηνευτικής διαδικασίας του Μεσοανατολικού. Άλλα θέματα της συνάντησης Biden-Παπανδρέου ήταν η κατάσταση στα Βαλκάνια και το Κυπριακό. Σε σχέση με το δεύτερο ο Πρωθυπουργός τόνισε ότι υποστηρίζει τις προσπάθειες που καταβάλει ο Πρόεδρος της Κυπριακής Δημοκρατίας Δημήτρης Χριστόφιας για την επίτευξη συμφωνίας με την Τουρκοκυπριακή πλευρά για την επανένωση του νησιού. Και πρόσθεσε ότι η Τουρκία, η οποία διατηρεί στρατεύματα στην Κύπρο, έχει τεράστιες ευθύνες να συμβάλει στην επίτευξη συμφωνίας για να λυθεί το Κυπριακό. Ο κύριος Παπανδρέου είπε ακόμα ότι η Ελλάδα επιθυμεί να διευθετηθεί το συντομότερο και το θέμα της ονομασίας της ΠΓΔΜ. Αυτό πρόσθεσε είναι κάτι το οποίο έχει τονίσει επανειλημμένα τόσο ο ίδιος όσο και ο Υπουργός Εξωτερικών Δημήτρης Δρούτσας. Γενικά είπε ο κύριος Παπανδρέου, η συνάντησή του στον Λευκό Οίκο με τον Αντιπρόεδρο Biden ήτανε πολύ εποικοδομητική και χρήσιμη. Καταλήγοντας εξέφρασε την πεποίθηση ότι η συνεργασία Ελλάδας-Ηνωμένων θα συνεχιστεί για την επίτευξη των στόχων που έχουν τεθεί για τα θέματα που προανέφερε. Ο Πρωθυπουργός Παπανδρέου αναχωρεί από την Ουάσιγκτον το βράδυ της Τρίτης επιστρέφοντας στην Νέα Υόρκη, όπου και θα παραμείνει για το υπόλοιπο της εβδομάδας. Τηλεοπτικό ρεπορτάζ μας για την επίσκεψη Παπανδρέου στην Ουάσιγκτον θα αναρτηθεί στην ιστοσελίδα της Ελληνικής Υπηρεσίας της Φωνής της Αμερικής μέσα στις επόμενες λίγες ώρες.